Felix negotiatio et expetenda omnibus Christi fidelibus mercatura, ubi pro modicis maxima, manentia pro transitoriis, pro temporalibus recipiuntur æterna. Cujus mercationis ego Arnulfus de Regiomo et uxor mea Helisabeth, pro modulo nostro participes esse cupientes, perpetuæ spe retributionis illecti, donamus monasterio Cluniensi quod in honore beati Petri apostolorum principis constructum est, cui domnus Hugo abbas Deo disponente preesse videtur, predium hereditarium nostrum, situm in episcopatu Bisontiensi, in villa Horchiensi, cum omnibus appenditiis suis, cultis et incultis, planis et saltuosis, aquis aquarumve decursibus, piscaria et piscatoribus et cum mancipiis utriusque sexus idem predium excolentibus. Quin etiam universaliter quicquid ibi possidere visi sumus, ob remedium animæ nostræ, et filiarum nostrarum, manu potestativa predicto monasterio Cluniensi tradimus jure perpetuo, absque omnium hominum contradictione, ab hodierna die et deinceps possidendum. Facta est autem hæc donatio in loco Cluniaco, anno incarnationis Dominicæ MLXII, indictione XV, regnante Philippo rege Francorum anno II. Signum Arnulfi. Signum Helisabeth uxoris ejus.